Pelle Dragsted (EL), 2025-11-04:
Tak for.
Danskernes økonomi er for manges vedkommende presset.
Alting stiger, det gør priserne på fødevarer nede i supermarkedet, det gør huslejerne, og det gør priserne på kollektiv transport.
Det er hele vejen rundt, og priserne går kun én vej, og det gør de specielt for de mennesker, som i forvejen har lave indkomster og er hårdt pressede af det her.
Det gælder ikke mindst vores folkepensionister, førtidspensionister, studerende og andre, hvis ydelser er sakket markant bagud i forhold til prisudviklingen, på grund af at man i regeringen ikke har haft et ønske om at fremrykke reguleringen af de her ydelser.
Jeg var forleden dag ude i sådan en madbank, hvor man kan få mad, hvor datoen er overskredet, og der var en lang kø på over 100 mennesker, bl.a. mange folkepensionister.
Jeg snakkede med nogle af dem, som sagde, at de egentlig ikke havde regnet med, at de skulle stå i en kø med hatten i hånden og få gammel mad.
Så vi har et alvorligt problem, og jeg synes, at regeringen har været alt, alt for langmodig i forhold til at handle på det her, og at den stadig væk er det.
Det, som jeg hører allerflest er optagede af, er to ting.
Den ene ting er priserne på mad, og der forstår jeg simpelt hen ikke, at regeringen ikke vil være med til at sænke momsen på mad.
Momsen er en asocial flad afgift på vores dagligdagsforbrug, som selvfølgelig rammer langt hårdere i bunden, end den rammer i toppen, fordi folkepensionisten bruger en større del af sin indkomst på at købe mad, end konsulenten eller overlægen gør.
Der er regeringen stædig: Vi skal stadig væk have Europas højeste moms på mad, og vi kan åbenbart ikke finde ud af at lave it-systemer, der kan skelne imellem det, selv om man kan det i alle andre lande.
Den anden ting er jo huslejerne, som er stukket fuldstændig af, fordi vi har ladet vores byer købe op af udenlandske kapitalfonde og har indført det, som med et sjovt ord kaldes »fri huslejefastsættelse«.
Så spørger jeg bare: Fri for hvem?
Ja, fri for f.eks. Blackstone til at sætte huslejen præcis der, hvor den mest desperate lejer er parat til at betale.
Men når det er sagt, er det her forslag et positivt forslag.
Det er et skridt i den rigtige retning.
Det er godt, at man sænker elafgiften.
For elafgiften er også en skæv afgift, og det er den største relative lettelse i bunden – med streg under »relative lettelse« – og vi kan se i de beregninger, der er lavet, at det her faktisk bidrager til at mindske uligheden i vores samfund, og det er vi rigtig glade for i Enhedslisten.
For uligheden er en af de største trusler mod sammenhængskraften i det her land og vores grundlæggende princip om, at alle skal have lige muligheder.
Men det er klart, at når vi kigger nominelt på det, altså hvem der får de største lettelser i kroner og øre, så er der det problem, at hvis man bor i en stor villa, lad os sige i Holte, Vedbæk eller et andet sted og man f.eks. har en opvarmet swimmingpool, måske et boblebad, så bruger man rigtig meget elektricitet.
Det kunne man også godt kalde et luksusforbrug, og der synes jeg, at det i en situation, hvor folkepensionister må stå med hatten i hånden for at få gammel mad, er en lidt forkert prioritet at bruge mange hundrede millioner på også at sænke afgiften på den form for forbrug.
Så vi kommer til at stille et ændringsforslag om at lægge et loft, et højt loft, det er, så vidt, jeg husker, på omkring 600 kWh pr. husstand, i forhold til at forbruget herover altså stadig væk skal have en afgift.
Så er der et par bemærkninger.
For det er et godt forslag, og vi støtter det, men der er jo den udfordring, at elektriciteten stadig ikke er grøn nok.
For ellers risikerer vi jo, at det her vil øge forbruget og dermed øge udledningerne, og det ville være rigtig, rigtig skidt, f.eks. også hvis det øgede vores forbrug af russisk gas.
Så er der bare en sidste ting, og det er, at det, der nogle gange virkelig, virkelig har drevet elprisen i Danmark op, altså hverken er elafgiften eller nogen som helst andre afgifter, men det er spekulanter.
Ja, jeg har ikke tid til at forklare det nærmere, men det var, fordi de i en monopollignende situation havde kontrollen med transmissionsnettet på tidspunkter, hvor ellen er dyr, og de altså dermed kunne kræve en alt for høj pris.
Det vil jeg jo bare sige at vi ikke gør noget ved med det her forslag, og derfor vil danskerne stadig væk være udsat for meget stigende elpriser, og jeg savner en vilje i det her Folketing til også at gøre noget ved spekulanterne.
Men vi er med på det her forslag, og vi synes, det er et skridt i den rigtige retning.